# Kakuei Tanaka

| Kakuei Tanaka |
| --- |
| 田中 角栄 |
| Kakuei Tanaka |
|  |
| 40. premijer Japana |
| **Na položaju** 7. jul 1972 – 9. decembar 1974 |
| Monarh | Shōwa |
| Prethodi | Eisaku Satō |
| Slijedi | Takeo Miki |
| ministar međunarodne trgovine i industrije |
| **Na položaju** 5. jul 1971 – 7. jul 1972 |
| Premijer | Eisaku Satō |
| Prethodi | Kiichi Miyazawa |
| Slijedi | Yasuhiro Nakasone |
| ministar financija |
| **Na položaju** 18. jul 1962 – 3. jun1965 |
| Premijer | Hayato Ikeda Eisaku Satō |
| Prethodi | Mikio Mizuta |
| Slijedi | Takeo Fukuda |
| ministar pošta i telekomunikacija |
| **Na položaju** 10. jul 1957 – 12. jun 1958 |
| Premijer | Nobusuke Kishi |
| Prethodi | Taro Hirai |
| Slijedi | Yutaka Terao |
|  |
| Lični detalji |
| Rođenje | (1918-maja-04)4. maja 1918. Nishiyama, Japan |
| Smrt | 16. decembra 1993. (dob: 75) Tokyo, Japan |
| Politička stranka | Liberalna demokratska partija (1955–1993) |
| Ostale političke afilijacije | Demokratska partija (1947–1950) Demokratska liberalna partija (1950–1955) |
| Supružnik/ci | Hana Sakamoto |
| Djeca | Masanori Tanaka (od Hana Sakamoto, umro u dobi od 4 godine) Makiko Tanaka (od Hana Sakamoto) Kyo Tanaka (od Tsujiwako) Hitoshi Tanaka (od Tsujiwako) Atsuko Sato (od Akiko Sato) |
| Potpis |  |

**Kakuei Tanaka** (japanski: 田中 角栄 or 田中 角榮, *, Tanaka Kakuei*?; 4. maj 1918 – 16. decembar 1993) bio je japanski političar koji je od 1972. do 1974. godine služio kao premijer Japana, poznat kao dugogodišnji vođa najmoćnije od svih frakcija vladajuće Liberalne demokratske partije (LDP), a zbog čega je stekao nadimak **Šogun iz sjene** (japanski: 闇将軍, *, Yami-shōgun*?).

Odrastao u neuglednoj i siromašnoj seljačkoj porodici, Tanaka je kao tinejdžer počeo raditi kao kurir u građevinskom poduzeću. Godine 1937. mu je slučajni susret u liftu sa Masatoshijem Okochijem, direktorom moćne korporacije Rikken, omogućio da osnuje vlastito poduzeće. Kada se nakon vojne službe u Mandžuriji 1941. godine vratio u Japan, priključio se građevinskom poduzeću Sakamoto, a potom oženio udovicu njenog vlasnika, stekavši tako financijski i društveni kapital za nastavak karijere.

Zahvaljujući njemu se 1946. godine počeo baviti politikom. Iako prvi pokušaj ulaska u Dijetu nije uspio, već godine 1947. je izabran gdje se priključio frakciji Shigerua Yoshide. Za nastavak karijere je bilo ključno prijateljstvo sa Eisakuom Satom koji će kasnije postati premijer. Za vrijeme Satovog mandata je Tanaka, nastojeći postati njegov nasljednik, postao žestoki suparnik budućem premijeru Takeu Fukudi.

Odnijevši pobjedu nad Fukudom, Tanaka je godine 1972. postao premijerom. Na vanjskopolitičkom planu mu je glavno dostignuće bio početak procesa normalizacija odnosa sa komunističkom Kinom, koju je posjetio nastojeći emulirati slične poteze američkog predsjednika Nixona. Na unutrašnjem planu su nastojanja da se nastavi spektakularni ekonomski rast iz mandata ranijih vlada, odnosno uloži u impozantne infrastrukturne projekte doživjela slom uslijed naftne krize krajem 1973. godine. Sljedeće godine je na vidjelo izašao korupcijski skandal, uslijed koga je Tanaka bio prisiljen podnijeti ostavku, a novi premijer postao Takeo Miki.

Tanaka je, međutim, i nakon toga zadržao uticaj kao vođa LDP-ove frakcije. Tome nije smetalo ni izbijanje afere Lockheed u kojoj je upravo Tanaka kao premijer bio naveden kao jedan od glavnih učesnika. Iako je protiv njega pokrenut sudski postupak, Tanaka je vještim korištenjem žalbi i nacionalističkim optužbama protiv Amerikanaca zadržao svoj uticaj. Tek je moždani udar 1985. godine označio kraj njegove karijere, formalno okončane 1989. godine.

Njegova kćer Makiko Tanaka je danas jedna od najuticajnijih japanskih političarki.